Na kromje Wojerec su Krajne zarjadnistwo rěčnych zawěrow Swobodneho stata Sakskeje (LTV), město a jeje zastaranske zawody (VBH) wulki zhromadny projekt zahajili. Tón je do wjacorych wotrězkow rozdźěleny.
Wojerecy (SN/MWj). Při Čornym Halštrowje a Wojerowskej Čornicy su po jutrach prawy nasyp saněrować započeli. Nasyp njebě hižo wěsty dosć, tak zo nětko do njeho železnu murju zatwarja a jón na te wašnje zesylnja. Z tejle naprawu polěpša škit před wulkej wodu wokoło Gondeloweho hata a we Wojerowskim nowym měsće. Je to zhromadny projekt Krajneho zarjadnistwa rěčnych zawěrow, města Wojerecy a tamnišich zastaranskich zawodow. Dźěła maja w nazymje 2022 wotzamknjene być a płaća 2,2 milionaj eurow, zdźěli rěčnica LTV Katrin Schöne w nowinskim wozjewjenju.
Prjedy hač móža nasyp samy saněrować, dyrbja zastaranske zawody nimale 400 metrow dołhi nowy wodowód kłasć a přizamknyć. Stara roła wjedźeše mjez železniskimi kolijemi a starym Čornym Halštrowom direktnje při nasypje a pochadźa z 1950tych lět. Nowa roła powjedźe zwonka nasypa. Tónle wotrězk płaći 403 000 eurow.
szl_Latn szl_Latn szl_Latn